Kristin Lätt

Kristin Lätt (2024. aastani Kristin Tattar; sündinud 3. juulil 1992 Pärnus) on Eesti kettagolfimängija.

Kristin Lätt on Eesti ajaloo kõige edukam naiskettagolfimängija. 2019. aasta lõpu seisuga oli tal eestlannade kettagolfiajaloo kõrgeim PDGA reiting. 2022. aastal ja 2023. aastal tuli ta kettagolfi maailmameistriks."Kristin Tattar tuli kettagolfi maailmameistriks" ERR Sport, 04.09.2022.Ken Thor Aabrams. Blogi | Kristin Tattar tuli teist aastat järjest maailmameistriks! Delfi Sport, 03.09.2023.

 Elukäik 

Ta on lõpetanud 2011. aastal Audentese Spordigümnaasiumi, kus oli Otepää filiaalis õppides spetsialiseerunud murdmaasuusatamisele. Pärast seda õppis ta Tartu Ülikoolis õigusteadust.

Ta on endine Eesti noorte suusakoondise liige ja kahekordne Eesti noortemeister suusatamises (2008). 

2011. aastal tegi ta terviserikke tõttu suusatamisega lõpparve ja asus otsima uusi väljakutseid. 2014. aastal leidis tollal 22-aastane Kristin Tattar enda jaoks kettagolfi ja juba aasta hiljem sai temast kutseline kettagolfimängija. 16. novembril 2017 asutas ta koos elukaaslase Silver Lätiga DG Academy, kus mõlemad töötavad treeneritena ning tegelevad rajadisaini ja kettagolfivõistluste korraldamisega.

 Võistluskarjäär 
2014. aastal osales ta esimest korda Eesti kettagolfi meistrivõistlustel ning tuli kohe Eesti meistriks. Võidult võidule sammunud Tattar on võitnud Eestis peaaegu kõik, mida võita võimalik: ta on kuuekordne naiste meister, kolmekordne paarisvõistluste meister jne.

2015. aastast on ta olnud PDGA (Professional Disc Golf Association) liige ning osalenud võistlustel nii Eestis kui ka Euroopas ja Ameerikas. PDGA andmetel on ta võitnud üle poole võistlustest, millel on osalenud. 2019. aastast on ta PDGA EuroTouri komitee liige.Kristin Tattar (Lätt) ESBL-is. Vaadatud 08.02.2026.

2018. aastal võttis Tattar ette võistlusturnee USA-sse, kust on pärit suurem osa maailma kettagolfi paremikust. Seal osales ta kahel võistlusel – Delaware Disc Golf Challenge presented by Innova - National Tour ja USWDGC (United States Women's Disc Golf Championships) –, kus saavutas vastavalt 2. ja 4. koha. Õigustatult otsustas Kristin Tattar 2019. aastal osaleda veelgi enamatel Põhja-Ameerika võistlusel. Ta võitis kõigepealt Kanada lahtised meistrivõistlused ja kaks nädalat hiljem lõpetas Ameerika-turnee ka Ameerika Ühendriikide naiste kettagolfi meistrina, edestades sama võistluse kolmekordset võitjat ja viiekordset maailmameistrit Paige Pierce’i. Tattarist sai sellega esimene eurooplane, kes on USA naiste meistrivõistlused võitnud.

Kokku võistles ta 2019. aastal 17 PDGA tunnustatud individuaalvõistlusel, millest võitis kümme ja saavutas teise koha viiel korral.

2025. aastal saavutas ta võistlusel Konopište Openil esikoha.

2025. aasta septembris teatas ta, et loeb hooaja lõppenuks ning ühtlasi loobub ka uuel hooajal võistlemast, et pärast pingutusrohkeid tippkarjääriaastaid keskenduda terviseprobleemide lahendamisele ja turgutada vaimu.Märt Pilme. Kristin Lätt lõpetas hooaja ega alusta järgmistki Pärnu Postimees, 15.09.2025. Küll aga on ta 2026. aasta hooajaks palgatud üheks Disc Golf Networki kommentaatoriks, kes hakkab kommenteerima Swedish Openi, Ale Openi ja European Openi võistlusi.Kristin Lätt proovib kätt uues ametis Postimees Sport, 18.12.2025.

 Meeskond ja varustus 
Alates 2017. aastast on ta Rootsist pärit kettagolfivarustuse tootja Latitude 64º spondeeritud Team 64º liige. Kuigi suursponsoriks on Latitude 64º, täidavad ta varustusekotti ka teised Trilogy (Latitude 64º, Dynamic Discs, Westside Discs) brändide kettad. 

2024. aastal asutas Kristin Lätt koos mänedžer Matthias Vuti ja disainiagentuuriga Neway brändi Kristin Lätt, mis loob oma disainiga kettagolfikettaid ja muud varustust.Kerli Kivistu. Värske abielunaine Kristin Lätt: mu lähedased arvasid, et kasvatangi üksi lapse üles ja tulen vaevu ots-otsaga kokku Kroonika/Delfi, 11.01.2025.

 Tunnustus 
Alates 2015. aastast on Eesti Discgolfi Liit valinud ta igal aastal parimaks naiskettagolfimängijaks. 2017. ja 2018. aastal valiti ta Pärnumaa aasta naissportlaseks. 2018. aastal valis Euroopa PDGA ta aasta parimaks naiskettagolfimängijaks.

 2022, 2023 – riiklik spordipreemia
 2026 – Valgetähe IV klassi teenetemärk"President tunnustab teenetemärgiga 203 inimest" ERR, 30.01.2026.

Isiklikku
Tema isa on endine tippsõudja Rein Põlluste ja ema Sirje Tattar on tegelenud noorpõlves kergejõustikuga. Tema vend Kristjan Tattar on tegelenud jalgrattaspordiga.Kristin Tattar (Lätt) ESBL-is. Vaadatud 08.02.2026.

Kristin Lätil on varasemast kooselust tütar Isabel (sündinud 2013). Pärast kaheksa-aastast tutvust ja kooselu abiellus Kristin 2024. aastal kettagolfimängija Silver Lätiga.Kerli Kivistu. Värske abielunaine Kristin Lätt: mu lähedased arvasid, et kasvatangi üksi lapse üles ja tulen vaevu ots-otsaga kokku Kroonika/Delfi, 11.01.2025.

 Viited 

Välislingid

Gunnar Leheste. Kristin Tattar tegi taas discgolfi ajalugu, järgmiste turniiridega võib alistuda maagiline piir Delfi Sport, 12. september 2023

Kategooria:Eesti sportlased
Kategooria:Kettagolf
Kategooria:Valgetähe IV klassi teenetemärgi kavalerid
Kategooria:Sündinud 1992